Predkladacia správa

Európska únia s účinnosťou od 1.7.2014 vykonala rozsiahlu reformu pravidiel pre štátnu pomoc. Modernizácia pravidiel Európskej únie v oblasti štátnej pomoci si vyžaduje výrazné posilnenie zodpovednosti členských štátov pri posudzovaní súladu opatrení pomoci s novými nariadeniami o skupinových výnimkách. Cieľom Európskej komisie je, aby Slovenská republika posudzovala 90 % z celkového objemu poskytnutej štátnej pomoci ako skupinovú výnimku, t. j. bez predchádzajúcej notifikácie Európskej komisii, čím sa najmä ušetrí čas a zníži administratívna záťaž. Európska komisia bude opatrenia štátnej pomoci kontrolovať prevažne ex-post.

Kľúčovým prvkom modernizácie štátnej pomoci je aj transparentnosť poskytovania pomoci. S cieľom zabezpečiť transparentnosť musia, členské štáty najneskôr k 1.7.2016 ako podmienku pre poskytnutie pomoci, zriadiť komplexné webové lokality štátnej pomoci na zverejňovanie informácií o opatreniach pomoci a ich príjemcoch. Požiadavka na transparentnosť sa vzťahuje vo všeobecnosti na všetku štátnu pomoc okrem menšej pomoci, nepresahujúcej 500 000 eur, v poľnohospodárskej prvovýrobe nepresahujúcej 60 000 eur.

Rozsiahla reforma štátnej pomoci a 14-ročná aplikácia zákona č. 231/1999 Z. z. o štátnej pomoci v znení neskorších predpisov preukazuje potrebu prijatia nového zákona o štátnej pomoci. Návrh zákona o štátnej pomoci vymedzuje len základné pravidlá pre poskytovanie štátnej pomoci a minimálnej pomoci, a to vzhľadom na to, že legislatívu v oblasti štátnej pomoci a minimálnej pomoci prijíma Európska únia na základe čl. 109 Zmluvy o fungovaní Európskej únie. Zákon definuje koordinátora pomoci a vymedzuje jeho úlohy. Navrhuje sa, aby funkciu koordinátora pomoci vykonával Protimonopolný úrad SR. V súčasnosti túto funkciu vykonáva Ministerstvo financií SR.

Vychádzajúc z modernizácie štátnej pomoci a v súlade s Akčným plánom pre splnenie ex ante kondicionalít pre štátnu pomoc, ktorý je súčasťou Partnerskej dohody SR na roky 2014 -2020 sa s cieľom efektívneho uplatňovania pravidiel Európskej únie v oblasti štátnej pomoci navrhuje
•	posilniť „postavenie“ koordinátora štátnej pomoci a minimálnej pomoci tak, aby jeho stanoviská a pozície boli záväzne pre všetkých poskytovateľov štátnej pomoci a minimálnej pomoci (v súčasnosti sú na základe uznesenia vlády SR č. 156 z 9. 4. 2014 záväzné len pre riadiace orgány a sprostredkovateľské orgány pod riadiacimi orgánmi),
•	zriadiť centrálny register pre evidenciu štátnej pomoci a minimálnej pomoci, ktorého správcom bude koordinátor pomoci.

Dopady návrhu zákona na rozpočet verejnej správy, na podnikateľské prostredie, na sociálne prostredie, vplyv na životné prostredie a vplyv na informatizáciu spoločnosti sú uvedené v doložke vybraných vplyvov. Návrh zákona nie je predmetom vnútrokomunitárneho pripomienkového konania.  

Navrhovaná právna úprava je v súlade s Ústavou Slovenskej republiky, s právnym poriadkom Slovenskej republiky a s právom Európskej únie pre štátnu pomoc a minimálnu pomoc.

Návrh zákona sa na rokovanie Legislatívne rady vlády SR predkladá bez rozporov.